**Wim (Willem) Sonneveld** (født 28. juni 1917 i Utrecht, død 8. mars 1974 i Amsterdam) var en nederlandsk kabaretskuespiller og chanson-sanger. Han gjorde stor suksess i Nederland i 1950-, 60- og 70-årene. I Norge ble han brått kjent i 2004, da komikeren Kristopher Schau laget en sketsj med ham i tv-serien *Team Antonsen*.

Karrieren starter
-----------------

Wim Sonneveld var sønn av Gerrit Sonneveld og Geertruida van den Berg. Han var bare fem år gammel da moren døde. Sonneveld viste musikalske evner som ung, og i 1932 ble han med i amatørgruppen *Keep Smiling, Singers* som han forlot i 1934, da han sammen med Fons Goossens begynte å opptre på foreningsjubilea og i institusjoner. 

Senere i 1934 møtte han kritikeren Huub Janssen, og samme reiste de rundt i Frankrike i 1936. Da duoen returnerte til Amsterdam, flyttet de sammen og bodde først på Westermarkt før de senere flyttet til Prinsengracht. 

I 1936 begynte Sonneveld å arbeide som sekretær for Louis Davids på dagtid, mens han spilte småroller og sang chansons på kveldstid. Han debuterte hos Louis Davids 12. februar 1936 i Hollandsche Schouwburg (norsk: *det hollandske teateret)*. Ved siden av dette opptro han også med sitt eget band, *De Rarekiek*. I 1937 sang Sonneveld i Suzy Solidor og Agnes Capris revyer i Frankrike.

Etter at andre verdenskrig brøt ut i 1939, reiste han tilbake til Nederland. Her opptro han i revyer og teaterstykker, blant annet for Loekie Bouwmeester og i Theater der Prominenten. Videre spilte han med De Sprookjesspelers (*eventyrspillerne*) der han blant annet møtte Conny Stuart.

Tilbake i Nederland
-------------------

Mellom 1943 og 1959 satte han opp 25 forestillinger sammen med sin egen revygruppe *Rim Ram.* Han arbeidet fortrinnsvis sammen med forfatterne Hella S. Haasse og Annie M.G. Schmidt. Av disse 25 ble to revyer lagt mer merke til enn de andre, *'t Is Historisch* i 1948 og *We Spelen Pantomime* i 1949 :

* 1943 Alleen voor dames (tekst: Hella Haasse) – *Kun for damer*
* 1944 Sprookjes – *Eventyr*
* 1944 Opus drie – *Opus tre*
* 1945 De bloemetjes buiten – (bokstavelig talt: *Blomstene ute*)
* 1945 Tingeltangel
* 1946 Verre reizen – *Fjerne reiser*
* 1946 Tutti frutti
* 1946 Leidscheplein
* 1947 Vanavond om acht uur – *I kveld klokken åtte*
* 1947 't Is maar comedie – *Det er bare komedie*
* 1948 't Is historisch – *Det er historisk*
* 1949 We spelen pantomime – *Vi spiller pantomime*
* 1949 Iene-miene-mutten – *Elle-melle-deg-fortelle*
* 1950 't Is mij een raadsel – *Det er meg en gåte*
* 1951 Herhalingsoefeningen – *Repetisjonsøvelser*
* 1951 Artiestenpension – *Kunstnerpensjonatet*
* 1952 Boekenfeest – *Bokfest*
* 1952 Gastenboek – *Gjestebok*
* 1952 Het meisje met de grote voeten – *Piken med de store føttene*
* 1953 Bloemlezing – *The best of*
* 1953 In de winckel van Sinckel – *I butikken med det rare i*
* 1954 Waar de blanke top der duinen – *Ved sanddynenes rene topp*
* 1955 Huis tuin en keuken – *Hus, hage og kjøkken*
* 1957 À la carte
* 1959 Rim Ram

I 1945 reiste han på turné i Tyskland der han underholdt militære tropper, og i 1947 møtte han tekstskriveren Friso Wiegersma på Leidsepleinteateret. Wiegersma ble senere Sonnevelds partner.

Kjente skikkelser portrettert av Sonneveld
------------------------------------------

En av hans berømte skikkelser var *Willem Parel*, sønn og barnebarn av en lirekassemann og formann for *En-pé-gé –* Nederlands ParelGenootschap. Denne skikkelsen ble først populær på teateret, deretter i radiohørespill i begynnelsen av 1950-årene. På hørespillet snakket herr Parel beveget om det å betjene en lirekasse generelt, og *øreboksens* psykologi spesielt. (En øreboks er (blikk)boksen lirekassespillerne samlet inn penger fra tilhørerne i). I 1955 hadde filmen *De Wonderlijke Wereld Van Parel* (norsk: *Parels forunderlige verden*) premiere.

Film og fjernsyn
----------------

I 1956 reiste Sonneveld til Hollywood der han spilte i fire filmer, den mest kjente av disse er *Silk Stockings* (med Fred Astaire). To andre er fjernsynsthrilleren *The Pink Hippopotamus* og filmen *Wasp End*. Tilbake i Europa spilte han i 1958 til sammen åtte fjernsynsshow på BBC.

I 1959 gikk revygruppa hans konkurs, og fra 1960 spilte Sonneveld doktor Higgins i 702 forestillinger av musikalen *My Fair Lady*, som regnes som en av Nederlands største suksesser. Da den ble tatt av plakaten hadde han «slitt ut» tre Eliza Doolittle-er (Margriet de Groot, Dorien Mijksenaar og Jasperina de Jong). Etter dette var han blant annet å se i fjernsynsshowene *Doe es wat, meneer Sonneveld* (1962) som besto av gamle suksesser, og *Blijf in Holland* (1963). 

For musikken i *Doe es wat, meneer Sonneveld* ble han belønnet med en Edisonpris og en hitsingel. Før han i 1964 gikk tilbake til revyscenen, opptrådte han som skikkelsen *Frater Venantius* ved en prisutdeling. Opptredenen ble vel mottatt av mange nederlendere, men han fikk også mange negative reaksjoner fra konservative kristengrupper. Etter dette gikk han tilbake til revyscenen, der han i 1964 spilte i *Een avond met Wim Sonneveld.* Der opptrådte han sammen med Marijke Merkens med Harry Bannink som akkompagnatør. Revyen ble en suksess, og ble ikke tatt av plakaten før midten av 1966.

Frankrike
---------

Wim Sonneveld og Friso Wiegersma flyttet til Frankrike i 1966 men hver gang han var tilbake i Nederland, jobbet han med å fostre nye talenter innen revy og teaterverdenen. I januar 1967 deltok han i suksessrevyen *Wim en Ina* som først ble tatt av plakaten sommeren 1969. I 1967 fikk han også oppmerksomhet etter en gjesterolle i tv-serien *Ja zuster, nee zuster.*

Regissøren Rob Touber laget i 1970 tv-programmet *Wim Sonneveld i Japan*, der Sonneveld synger på lokasjon. I 1971 opptrådte han i et show sammen med Willem Nijholt og Corrie van Gorp. I 1973 spilte Sonneveld i sin siste kinofilm, *Op de Hollandse toer.* Filmen hadde premiere jula 1973.

Wim Sonneveld døde av hjerteinfarkt 8. mars 1974, 56 år gammel.

Oppmerksomhet i Norge
---------------------

30 år etter sin død ble Wim Sonneveld allment kjent i Norge gjennom tv-serien Team Antonsen. I serien hadde komiker Kristopher Schau en serie av sketsjer, der han brukte et revyopptak med Sonnenfeld. Til tonene av Sonnenfeld gjorde Schau alt fra å smøre inn ansiktet med krem til å hule ut kneippbrød til tøfler. Sketsjene vakte også oppsikt i Sonnevelds hjemland, og de ble vist for over én million seere på nederlandsk fjernsyn.

Skikkelser
----------

* Willem Parel
* Nikkelen Nelis, gatesanger
* Frater Venantius

Referanser
----------

1. 1 2   GeneaStar, GeneaStar person-ID sonneveldw[Hentet fra Wikidata]
2. 1 2   Nederlandse Top 40, Nederlandse Top 40 artist ID wim-sonneveld, besøkt 9. oktober 2017[Hentet fra Wikidata]
3. 1 2   Find a Grave, Find a Grave 13961929, besøkt 9. oktober 2017[Hentet fra Wikidata]
4. 1 2   Internet Movie Database, IMDb-nummer nm0814421, besøkt 15. oktober 2015[Hentet fra Wikidata]
5. 1 2  «The biography of Wim Sonneveld». *vriesdemark.schrijft.nl*. Arkivert fra originalen 25. august 2015. Besøkt 6. august 2017.
6. ↑  Ulrik Rongved Amundsen (2. februar 2004). «Dette ler nederlenderne av». *nrk.no* **(norsk)**. Besøkt 6. august 2017.
7. ↑  «Ler av Schau i Nederland». *www.dn.no* **(norsk)**. 23. mars 2004. Besøkt 6. august 2017.

Eksterne lenker
---------------

* (en) Wim Sonneveld på Internet Movie Database Rediger på Wikidata

* (en) Wim Sonneveld hos The Movie Database Rediger på Wikidata
* Team Antonsen på NRK

|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** LCCN **·** ISNI **·** SUDOC **·** BPN **·** MusicBrainz **·** Discogs
 |